Mikloško, Jozef, poslanec NR SR (2014-12-11):
Vážená pani podpredsedníčka, ja sa dám liečiť z choroby, ktorá sa volá hyperaktivita, ale tak sa to nejak dnes stalo, že som tých otázok mal viacej náhodou, aj na prvom mieste som v tomto smere. Ja by som si dovolil nesúhlasiť s odpoveďou pána podpredsedu vlády Vážneho. Je to číslo 4351/41099 z 12. novembra 2014. Dovoľte krátko povedať, v čom je ten problém. Ja som jemu dal veľmi podrobnú dokumentáciu k neplateniu faktúr nejakej konkrétnej firmy, volá sa Inštalatér, pána Piataka z Liptovského Mikuláša. Potom som mu dal interpeláciu, ktorou som o tomto prípade hovoril troška všeobecnejšie a tiež som pripomínal, že on ako bývalý človek, ktorý mal tieto veci, europrojekty na starosti, aj terajší človek, ktorý pokračuje v tomto, že by mohol trocha viac sa tejto téme venovať a nájsť vinníkov, že tí najspodnejší realizátori europojektov nedostávajú zaplatené, hoci si museli na tú svoju prácu požičať kredity, nakúpiť techniku, technológiu, zaplatiť robotníkov a tak ďalej, urobiť to, ale na svoju faktúru už nedostali nikdy zaplatené. Pán minister alebo podpredseda vlády Vážny mi odpovedal v dvoch stranách. Nemôžem povedať, že zle, ale troška od veci v tom, že mi, čo ja viem, prvých pätnásť riadkov venoval tomu, že aj minulá vláda na ministerstve dopravy dala zlé ceny za betón, miesto 42 pýtala 22 a tým pádom vlastne umožnila to, že na konci toho reťazca tých platieb potom už tí poslední to nedostali. Tak tentokrát nešlo ani o diaľnice, nešlo ani o nejaké veľké megaprojekty, ale išlo o jeden veľmi konkrétny prípad, volá sa to plynofikácia Žilinskej univerzity, kde 2,8 mil. eur dostala Žilinská univerzita, urobila nejaké verejné obstarávanie, vybrala firmu OHL, už som to tu raz hovoril a teraz si to dovolím kratučko zopakovať. OHL to nebola, samozrejme, schopná urobiť, vybrala ďalšieho sprostredkovateľa. To bola firma RESTAV. Firma RESTAV takisto to nebola schopná urobiť. Hľadali ďalšieho, a tak sa došlo na toho pána inštalatéra, ktorý tu plynofikáciu urobil a za 126-tisíc eur im vyfakturoval, odovzdal, nakúpil kotle, techniku meraciu a tak ďalej, ale po dva a pol roka odvtedy nedostal ani korunu napriek tomu, že sa súdi, napriek tomu, že tam bola kontrola a tak ďalej. Ja som očakával od pána Vážneho, ministra toho, že sa v tom viac angažuje. Ja keby som bol ministrom, chytím telefón, zavolám OHL, zavolám na RESTAV, tak ako je to, chlapci, kde sú tie peniaze, a tak ďalej, tak neviete dať 126-tisíc a tak ďalej. No, v tomto nedošlo k tomuto, a teda si myslím, že mohlo dôjsť. Niekto ma upozornil, že by som aj na verejné obstarávanie, úrad, sa mohol a mal obrátiť interpeláciou, čo som aj spravil. Tam som sa, ja som sa nedávno opýtal pána ministra Kaliňáka, že ako je možné, že firma, ktorá je v reštrukturalizácii a má veľké dlžoby, že dostane znova možnosť zúčastniť sa verejného obstarávania. Dostal som odpoveď, konkrétne sa jednalo o firmu Váhostav, dostal som odpoveď len takú, že mi citoval zákon a, b, c, d, e, f, g, h, čo všetko tá firma musí splniť daňovo a odvodovo, a tak ďalej, a teda firma to dostala, pretože zrejme to splnila, no to už tam nebolo napísané, to som si ja myslel. Tak som napísal teraz pani predsedníčke Úradu pre verejné obstarávanie, či naozaj táto firma splnila všetkých tých 15 bodov zákona, ktoré pán minister Kaliňák tam citoval, a som zvedavý, ako mi odpovie, keď splnila, tým lepšie. Samozrejme si myslím, že firmy, ktoré sú v konkurzoch, alebo firmy, ktoré sú aj v reštrukturalizáciách, by nemali dostávať ďalšie verejné zákazky. Zákon to doteraz umožňuje. Ďalšia vec je, a to tu veľmi tlačíme, neodborne, na tú tému, že pri verejnom obstarávaní by nemali dostávať firmy sprostredkujúce. Pán Vážny mi odpovedal; prepáčte, že necitujem; že 235 sprostredkovateľských firiem tu máme, ktoré nič nerobia, len zoberú peniaze, odlejú si svoje a posunú to ďalej. Tak to sprostredkovanie je naozaj neférová vec a mali by tie firmy, už keď sa jedná o tomograf alebo aj na hocičo inšie, rovno obrátiť na tých, ktorí to môžu dodať bez rabatov, bez nejakých veľkých týchto. Ja teda bez toho, že by som mal nejaké hocijaké priateľské alebo iné vzťahy s tou firmou Inštalatér, som povedal, 77-ročný starý pán, seriózny inštalatér, ktorý inštaloval po celej republike, aj po Prahe robil, tak teraz musí naraz likvidovať svoju 18-člennú firmu len zato, že nejaký gauner pred ním mu peniaze zhltol a jemu už nezaplatil tú minimálnu sumu, z 2,8 mil. nevedeli zaplatiť 126-tisíc. Tak toto nenecháme ešte tak, pôjdeme za tým ďalej, ale najmenej to som očakával niekoho z vlády alebo konkrétne pána ministra, že sa do tohto zaangažuje a nejakým spôsobom aj zavolá alebo im napíše, alebo ich požiada, aby proste toto dali na pravú mieru. Takže s odpoveďou na interpeláciu nie som spokojný. Ďakujem.